Strafregtelike klag teen minister oor Vaalrivier-gemors | Maroela Media
Die besoedeling van die Vaalrivier gaan ongebreideld voort. (Foto: VF Plus)
Die VF Plus het 'n strafregtelike klag by die Vanderbijlpark-polisiestasie ingedien teen die minister van water en sanitasie, Senzo Mchunu, weens die oortreding van die Nasionale Waterwet en die Nasionale Omgewingsbestuurswet.
Die klag volg op die besoedeling van die Vaalrivier deur rioolvuil wat uit stukkende pompstasies die rivier binnestroom. Een van die grootste pompstasies, die Rietspruit-rioolsuiweringsaanleg, is reeds twee jaar buite werking terwyl die Sebokeng-rioolsuiweringsaanleg nie die volume onverwerkte riool kan hanteer nie, sê Gerda Senekal, 'n VF Plus-raadslid van die Emfuleni-munisipaliteit.
Die burgerregtegroep AfriForum het verlede maand ook 'n brief aan Mchunu gestuur omdat die rioolvuil steeds op verskeie plekke in die Vaalrivier gestort word.
Senekal sê in hierdie stadium vloei 150 megaliter onverwerkte riool daagliks in rivier. Dit bedreig nie net mense en diere nie, maar is 'n ernstige risiko vir die hele ekostelsel in die gebied.
Drie gevalle van bilharzia is onlangs by die Sebokeng-hospitaal behandel en die vermoede bestaan dat pasiënte van die besoedelde water gedrink het.
"Die departement van water en sanitasie het op 2 Februarie vanjaar die beheer van Emfuleni se rioolsuiweringaanlegte oorgeneem en is ook verantwoordelik vir die opknapping van die pompstasies om al die rioolstortings in die Vaalrivier en elders stop te sit.
"Die departement het voor die oorname onderneem om R1,2 miljard te bestee om die stukkende pompstasies te herstel. Sedertdien is R50 miljoen aangewend vir die herstel van die Rivier-pompstasie by die Emerald Casino, die Turbo-nywerheidspark-pompstasie langs die R42 en die pompstasie oorkant die Riviera-hotel," sê Senekal.
Sy sê tenkwaens word intussen gebruik om onverwerkte rioolvuil van Emfuleni na die Vaalrivier te vervoer, waar dit in die rivier gepomp word.
"Die verval van die Emfuleni-munisipaliteit kan nie langer geduld word nie en van die beloftes van minister Mchunu se regrukprogram het weinig gerealiseer."
Senekal sê mense het ingevolge die Grondwet die reg op 'n omgewing wat nie skadelik vir hul gesondheid of welsyn is nie, maar dat dit tans nie die geval is nie.
"Inwoners se gesondheid word benadeel deur wanbestuur, korrupsie en onbevoegdheid."
'Dwelmhandelaar' verongeluk toe hy vir polisie vlug
Vat n koppie en skep daarvan en gee vir daai ministers om te drink.dat hul bietjie van botteltjie water af klim en proe wat hul aan ander gee.as nie wil drink ni dan se nou presies wat maak jou beter